Článok 6 ods. 1 prvá veta nariadenia Európskeho parlamentu a Rady č. 1367/2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva a účasť verejnosti na rozhodovacom a procese a prístup k spravodlivosti v oblasti životného prostredia stanovuje povinnosť zverejniť dokument, ak sa požadované informácie týkajú emisií do životného prostredia, a to napriek nebezpečenstvu ohrozenia záujmov chránených článkom 4 ods. 2 prvou zarážkou nariadenia č. 1049/2001 o prístupe verejnosti k dokumentom Európskeho parlamentu, Rady a Komisie, pričom tento výklad nemožno spochybniť z dôvodu koherentného alebo súladného výkladu s ustanoveniami článkov 16 a 17 Charty základných práv Európskej únie alebo súladného výkladu s ustanoveniami článku 39 ods. 2 a 3 Dohody o obchodných aspektoch práv duševného vlastníctva (dohoda TRIPS), ktorá tvorí prílohu 1 C Dohody o založení svetovej obchodnej organizácie, smernice 91/414 o uvádzaní prípravkov na ochranu rastlín na trh alebo nariadenia č. 1107/2009 o uvádzaní prípravkov na ochranu rastlín na trh.

Po prvé nariadenie č. 1367/2006 totiž obsahuje ustanovenia, ktoré nahrádzajú, menia alebo spresňujú niektoré ustanovenia nariadenia č. 1049/2001.

Po druhé článok 6 ods. 1 prvá veta nariadenia č. 1367/2006 stanovuje nevyvrátiteľnú právnu domnienku, podľa ktorej v prípade, ak sa požadované informácie týkajú emisií do životného prostredia, existuje prevažujúci verejný záujem na sprístupnení, okrem informácií, ktoré sa týkajú vyšetrovania, a to najmä vyšetrovania vzťahujúceho sa na možné nesplnenie si povinnosti vyplývajúcej z práva Európskej únie. Tie isté ustanovenia vyžadujú, aby dotknutá inštitúcia, ktorej bola predložená žiadosť o prístup k dokumentu, tento dokument sprístupnila, ak sa požadované informácie týkajú emisií do životného prostredia, a to aj vtedy, keď hrozí, že také sprístupnenie naruší ochranu obchodných záujmov danej fyzickej alebo právnickej osoby. V tejto súvislosti smernica 91/414 ani nariadenie č. 1107/2009 nemôžu brániť uvedenej nevyvrátiteľnej domnienke a uprednostniť verejný a súkromný záujem, ktorý chránia, pred vyšším verejným záujmom uvedeným v článku 6 ods. 1 prvej vete nariadenia č. 1367/2006.

Po tretie uplatnenie tohto článku 6 ods. 1 nemožno vylúčiť pod zámienkou správnej rovnováhy medzi ochranou základného práva vlastniť majetok, ktorého súčasťou sú práva spojené s duševným vlastníctvom zakotvené v Charte základných práv Európskej únie a dohode TRIPS, a ochranou ostatných základných práv. Taký prístup by viedol k neuplatneniu jasného a bezpodmienečného ustanovenia nariadenia Únie, o ktorom sa ani netvrdí, že by bolo v rozpore s nadradeným právnym pravidlom.

Je pravda, že ustanovenia dohody TRIPS sú neoddeliteľnou súčasťou právneho poriadku Únie, a že ak v oblasti, ktorej sa týka dohoda TRIPS, existuje právna úprava Únie, uplatňuje sa právo Únie, z čoho vyplýva povinnosť vykonať výklad v súlade s touto dohodou, pričom na účely súladného výkladu uplatniteľného práva s ustanoveniami článku 39 ods. 2 a 3 dohody TRIPS nemožno nechať neuplatnené ustanovenia uvedeného článku 6 ods. 1 prvej vety nariadenia č. 1367/2006, pretože taký prístup v skutočnosti vedie k spochybneniu legality tohto článku 6 ods. 1 vzhľadom na uvedené ustanovenia dohody TRIPS.

(pozri body 35 – 38, 40, 41, 44 – 46)